Die Groot Karoo (GK) is tussen die Groot Eskarp in die noorde en die Swartberge in die suide geleë. In die weste word dit begrens deur die winterreëngebied en in die ooste deur die Bosstruikveld. Die gebied beslaan ongeveer 10,5 % van die Karoostreek (3,7 miljoen ha). Dit lê 700 tot 900 m bo seespieël.
Die reënval wissel van 200 mm/jaar in die weste tot 500 mm in die ooste. Ooswaarts verskuif die reënseisoen na die lente/somer. Die hoofreënseisoen is die herfs. Die klimaat is gematig met 'n lang rypvrye periode.
Die breë plantegroei-tipes van die gebied is die dwerg Acacia karroo-veld in die ooste met 'n sterk graskomponent, die Bosstruikveld wat wissel van baie digte spekboomveld tot 'n yl struikveld, Noorsveld, Karooveld en Sukkulente veld.
Die grootste deel van die gebied, 2,8 % (0,82 miljoen ha) is nie 'n boerderygebied nie en bestaan uit die Swartbergreeks en sy verlengings. Bosboubedrywighede en natuurreservate vorm hier die benuttingspatroon. Intensiewe gemengde boerdery word in die valleie tussen die berge beoefen.